**คำชี้แจงเรื่องการขอรับการส่งเสริมการลงทุน ประเภท ๕.๒.๑**

**กิจการผลิต Advanced Materials หรือ Nano Materials**

**หรือ ผลิตภัณฑ์จาก Advanced หรือ Nano Materials**

................................................

**ข้อ ๑ ขั้นตอนการขอรับการรับรองจากสำนักงานพัฒนาวิทยาศาสตร์และเทคโนโลยีแห่งชาติ (สวทช.)**

๑.๑ ผู้ขอรับการส่งเสริมการลงทุนจะต้องยื่น "คำขอรับการส่งเสริมการลงทุน" พร้อมกับ "แบบประกอบคำขอรับการส่งเสริมประเภท ๕.๒.๑ กิจการผลิต Advanced Materials หรือ Nano Materials หรือ ผลิตภัณฑ์จาก Advanced Materials หรือ Nano Materials” โดยแบ่งเป็น ๒ ประเภทย่อย ดังนี้

๑) กิจการประเภท ๕.๒.๑.๑ กิจการผลิต Advanced Materials หรือ Nano Materials หรือ การผลิตผลิตภัณฑ์จาก Advanced Materials หรือ Nano Materials ที่มีขั้นตอนต่อเนื่องจากการผลิต Advanced Materials หรือ Nano Materials ในโครงการเดียวกัน

๒) กิจการประเภท ๕.๒.๑.๒ กิจการผลิตผลิตภัณฑ์จาก Advanced Materials หรือ Nano Materials

๑.๒ ให้ผู้ขอรับการส่งเสริมการลงทุนกรอกข้อมูลในแบบประกอบคำขอรับการส่งเสริมประเภท ๕.๒.๑ กิจการผลิต Advanced Materials หรือ Nano Materials หรือ ผลิตภัณฑ์จาก Advanced Materials หรือ Nano Materials ซึ่งกำหนดสมบัติของ Advanced Materials หรือ Nano Materials

๑.๓ หากกิจการได้รับความเห็นชอบ สวทช. จะออกหนังสือเพื่อเป็นหลักฐานในการยื่นขอรับการส่งเสริมการลงทุน ซึ่งทางสำนักงานคณะกรรมการส่งเสริมการลงทุนจะพิจารณาตามขั้นตอน

๑.๔ กรณีที่จะเปลี่ยนแปลงหรือแก้ไขสาระสำคัญของกิจการที่ได้รับการอนุมัติไปแล้วจะต้องยื่นขอแก้ไขเพื่อให้ สวทช. พิจารณากิจการอีกครั้ง

**ข้อ๒ กิจการที่อยู่ในข่ายขอรับการส่งเสริมประเภท ๕.๒.๑ กิจการผลิต Advanced Materials หรือ Nano Materials หรือ ผลิตภัณฑ์จาก Advanced Materials หรือ Nano Materials** มีดังนี้

๒.๑ ขอบข่ายของ Advanced Materials ต้องเป็นไปตามข้อกำหนดทั้งหมดต่อไปนี้

๑) เป็นวัสดุที่ได้รับการพัฒนาขึ้นให้มีโครงสร้างและสมบัติใหม่ (novel structure and properties) หรือมีการปรับปรุงวัสดุที่มีอยู่เดิม (ไม่ว่าจะเป็นส่วนผสมหรือองค์ประกอบทางเคมี และ/หรือกระบวนการผลิต-สังเคราะห์) ทั้งนี้ คำว่า ‘ใหม่’ หรือ ‘มีอยู่เดิม’ หมายถึงในบริบทของอุตสาหกรรมในประเทศไทย เพื่อให้สามารถใช้ในงานเฉพาะทาง ซึ่งวัสดุที่มีอยู่เดิมไม่สามารถใช้ได้ (unique functionalities) หรือมีสมรรถนะสูงขึ้นอย่างเด่นชัดเมื่อเทียบกับวัสดุที่มีอยู่เดิม (significantly improved performance)

๒) มีมูลค่าเพิ่มสูงในตัวเอง (high value-added materials) หรือจำเป็นต้องใช้ในผลิตภัณฑ์ โครงสร้าง หรือระบบที่มีมูลค่าเพิ่มสูง (high value-added products/structures/systems)

๓) มีขั้นตอนการสังเคราะห์หรือการผลิต ที่สามารถสะท้อนถึงศักยภาพในการควบคุมคุณภาพได้โดยตลอด และมีศักยภาพการผลิตได้ในเชิงพาณิชย์

๒.๒ ขอบข่ายของ Nano Materials มีดังนี้

๑) เป็นวัตถุที่มีโครงสร้างอย่างน้อยมิติใดมิติหนึ่งมีขนาดในช่วงประมาณ ๑-๑๐๐ นาโนเมตร ตามมาตรฐานกำหนด (ISO TC 229)

๒) มีโครงสร้างของสารในรูปแบบใหม่ที่ให้สมบัติพิเศษ (ที่อาจจะไม่เคยมีมาก่อน) ซึ่งสามารถควบคุมได้

๓) มีข้อมูลหรือข้อพิสูจน์ทางวิทยาศาสตร์ที่อธิบายรายละเอียดการทำหน้าที่ (Function) ของวัสดุนาโนนั้นได้

๔) มีขั้นตอนการสังเคราะห์หรือการผลิต ที่สามารถสะท้อนถึงศักยภาพในการควบคุมคุณภาพได้โดยตลอด และมีศักยภาพการผลิตได้ในเชิงพาณิชย์

ผลิตภัณฑ์จากวัสดุนาโนที่ผลิตขึ้น (Manufactured Nano Materials) หมายถึง ผลิตภัณฑ์ที่มีส่วนประกอบของวัสดุนาโนที่ผลิตขึ้น โดยมีคุณสมบัติตามข้อ ๑-๔ ข้างต้น และมีสมบัติพิเศษเกิดขึ้นจาก วัสดุนาโน

**ข้อ ๓ ผู้ขอรับการส่งเสริมจะต้องแนบรายละเอียดและ/หรือเอกสารแนบอื่น ๆ ตามที่สำนักงานระบุไว้อย่างครบถ้วน มิฉะนั้นสำนักงานจะไม่รับการยื่นขอรับการส่งเสริมดังกล่าว**